Ole Løvig Simonsen (S), 1997-11-06:
Jeg takker for karakteren for den kunstneriske fremtræden, men jeg kan forstå, at det, der var indholdet, måske alligevel ikke helt blev opfanget.
Jeg skal komme med fire tilkendegivelser:
Det første, jeg gjorde opmærksom på, var, at der var tendenser til flaskehalse.
Det forholder man sig ikke til.
Det er også det nemmeste, for så kan man jo passende tage det andet emne op uden at interesse sig for, hvordan samfundsøkonomien ser ud.
Det er jo baggrunden for, at der kom et anlægsstop. Det andet, som man heller ikke forholdt sig til
, selv om jeg måske ikke sagde det så tydeligt, men jeg nævnte det, er, at der i 1997 blev påbegyndt flere ungdomsboliger end i 1996 på trods af anlægsstoppet.
Det er også en kendsgerning.
Det tredje, som jeg synes er vigtigt at fastholde, er, at på det tidspunkt, SF fremlagde sit beslutningsforslag, havde jeg tilkendegivet, at vi ville komme med 400 ungdomsboliger.
Og jeg skal ikke gå ind i en diskussion om, hvordan det foregik i Århus, for jeg tror, det er helt klarlagt, hvordan det ser ud.
Jeg tror, det var hr. Keld Albrechtsen, der spurgte, om de andre har fået det, de søgte om.
Ja, i de universitetsbyer, der søgte, fik man det.
Og hvis jeg må have lov til i al beskedenhed at sige det, så fik de i Århus næsten mere, end man kunne komme i gang med.
Men det skal vi jo ikke være kede af.
I Odense fik de, hvad de ønskede, og i Aalborg havde de søgt om 117 og fik nogleogfyrre.
Det var det, de kunne gå i gang med på den her side af 1997. En gang imellem kan man prøve at understrege, at der kan altså også være grænser for, hvad man skal komme med af postulater.
Man kan altså - undskyld, jeg siger det til hr. Villy Søvndal - ikke både blæse og have mel i munden for at sige det rent ud.
Det vil jeg gerne henføre til følgende: For det første havde vi en lang diskussion om udskydelse af f.eks. universitetsbyggerier.
Det hele kom i gang.
Dernæst betingede jeg mig selvfølgelig, at de 400 ungdomsboliger skulle bygges om vinteren, så vi undgik flaskehalse.
Der skal være fornuft i det.
Det vil sige, jeg har været med til at sikre, at der nu står også nogle flere ungdomsboliger færdige i Århus, næste gang universitetet udbygges.
Så der er altså fornuft i det.
Og det fjerde, jeg skal have lov til at sige, er med hensyn til det sydjyske universitetscenter, som jeg har forstået, at der er meget stor forkærlighed for - det har jeg også.
Men der er kun en ting at sige: Anlægsstoppet ophører pr. 31. december.
Man kan udmærket i kommunerne planlægge, så man går i gang i januar.
Og de kommuner, der er fornuftige, gør faktisk sådan.
De gør faktisk sådan.
For én ting er jo, at hvis man gerne vil have universiteterne, så skal man også sørge for, at der bygges, så de unge studerende kan få et sted at bo.
Og for lige at gøre det helt færdigt, så er det altså ikke en byrde for en kommune at få ungdomsboliger.
Kommunerne har faktisk påvist i deres egne beregninger, at når man bygger ungdomsboliger, så er det faktisk en god forretning
for en kommune.
Så kunne vi blive fri for den påstand om, at nu bliver der ikke bygget så mange, fordi vi har lavet det om, for det hænger ikke sammen.
Man kan have sin bekymring.
Men med den indstilling, som regeringen har vist med hensyn til at håndtere ungdomsboligspørgsmål, er der ingen grund til den bekymring.